## Metrovalencia oferix servicis especials de tramvia a Fira València per a acudir a la València Convention Tattoo i Urban Beat

*** Del 6 al 8 de juny se celebra la trobada sobre tatuatges i el campionat nacional de dansa urbana
* La freqüència de pas el divendres serà de 20 minuts, i el cap de setmana, d’entre 30 i 40 minuts, de 06:00 a 23:00 hores**

Metrovalencia posa en funcionament, a partir del divendres 6 i fins al diumenge 8 de juny, servicis especials en la línia 4 de tramvia fins a Fira València, amb l’objectiu de facilitar l’accés a les persones que acudisquen a la València Convention Tattoo i Urban Beat València.

Durant la celebració d’estos certàmens, el servici de tramvia de Metrovalencia circularà divendres, entre la parada de Doctor Lluch i la de Fira i viceversa, amb una freqüència de pas de 20 minuts entre les 06:00 i les 23:00 hores, mentres que el dissabte i el diumenge serà d’entre 30 i 40 minuts, també entre les 06:00 i les 23:00 hores.

El divendres 6 de juny, el primer comboi eixirà des de Beteró a les 06:00 hores i des de Doctor Lluch, a les 06:30 hores. L’últim des d’esta estació serà a les 21:29 hores. Des de Fira, el primer serà a les 06:40 hores i l’últim transport s’oferirà a les 22:19 hores.

El dissabte 7 de juny, el primer tramvia des de Doctor Lluch circularà a partir de les 06:00 hores i l’últim des de Fira, a les 22:19 hores.

El diumenge 8 de juny, quan coincidiran València Convention Tattoo i Urban Beat València, la primera unitat partirà des de Doctor Lluch a les 07:20 hores, i l’última des de Fira, a les 22:19 hores.

Amb la finalitat d’agilitar el servici, tots els tramvies que facen el recorregut fins a la Fira de Mostres ho indicaran en el rètol de destinació situat en la capçalera de la unitat. A més del tramvia, també es pot accedir a Fira València desplaçant-se fins a l’estació Les Carolines-Fira, de la línia 2 de Metrovalencia.

Tots aquells usuaris que desitgen ampliar la informació d’horaris i freqüències d’este servici poden consultar la [pàgina web de Metrovalencia](https://www.metrovalencia.es/ca/) i el telèfon gratuït d’informació i atenció al client 900 46 10 46, així com en @metrovalencia, en la xarxa social facebook/metrovalencia.fgv i l’a*pp* oficial de Metrovalencia.

Fecha: 03/06/2025